section_heading: Dijagnosticiranje
paragraph_text: Dijagnozu velikog depresivnog poremećaja donosi psihijatar. U suradnji sa psihijatrom ponekad sudjeluje psiholog. Dijagnoza se donosi nakon provedenog kliničkog intervjua i primjene psihodijagnostičkih testova. Kroz intervju i testiranje ispituje se prisutnost, intenzitet, trajanje i učestalost simptoma koje osoba ima. Ispituje se i stupanj funkcioniranja osobe, prisutnost socijalne podrške, značajni događaji u životu osobe te prisutnost drugih bolesti i bolesti među članovima obitelji. Ne postoji laboratorijski test kojim bi se potvrdilo postojanje velikog depresivnog poremećaja, ali laboratorijskim se testiranjem mogu isključiti fizički poremećaji koji mogu uzrokovati slične simptome.